b'\n_START_ARTICLE_\nAlcyone (stea)\n_START_PARAGRAPH_\nAlcyone (\xce\xb7 Tau, \xce\xb7 Tauri, Eta Tauri) este un sistem stelar din constela\xc8\x9bia Taurul. Este cea mai str\xc4\x83lucitoare stea din roiul stelar deschis Pleiadele \xc8\x99i are minim 50 de milioane de ani. Se afl\xc4\x83 la aproximativ 370 de ani lumin\xc4\x83 de P\xc4\x83m\xc3\xa2nt.\n_START_SECTION_\nDenumire\n_START_PARAGRAPH_\nEste numit\xc4\x83 dup\xc4\x83 Alcyone, una din pleiadele mitologice. Este cunoscut\xc4\x83 ca \xe6\x98\xb4\xe5\xae\xbf\xe5\x85\xad (a \xc8\x99asea stea a capului p\xc4\x83ros) \xc3\xaen chinez\xc4\x83.\n_START_SECTION_\nDescriere\n_START_PARAGRAPH_\nComponenta principal\xc4\x83 a sistemului, Alcyone A, este o gigant\xc4\x83 albastr\xc4\x83-alb\xc4\x83 de tip spectral B \xc8\x99i de magnitudine aparent\xc4\x83 2,87. Este vorba despre o binar\xc4\x83 cu eclipse, ale c\xc4\x83rei componente sunt separate de 0,031 secunde de arc, ceea ce, \xc8\x9bin\xc3\xa2nd cont de dep\xc4\x83rtare, ar corespunde aproximativ distan\xc8\x9bei Soare - Jupiter (~ 5 ua)._NEWLINE_Alte trei stele orbiteaz\xc4\x83 \xc3\xaen jurul acestei stele binare: Alcyone B \xc8\x99i Alcyone C; acestea sunt am\xc3\xa2ndou\xc4\x83 stele pitice de tip A \xc8\x99i de magnitudine 8, \xc8\x99i separate respectiv de Alcyone A de 117 \xc8\x99i 181 de secunde de arc. Alcyone D este o pitic\xc4\x83 galben\xc4\x83 de tip F, situat\xc4\x83 la 191 de secunde de arc de steaua principal\xc4\x83, cu o magnitudine de 8,7. Alcyone C este o stea variabil\xc4\x83 de tip Delta Scuti, magnitudinea sa variind de la 8,25 la 8,30 \xc3\xaen 1,13 ore._NEWLINE_Alcyone A, steaua principal\xc4\x83, posed\xc4\x83 o luminozitate egal\xc4\x83 cu de 2.400 de ori cea a Soarelui, iar temperatura suprafe\xc8\x9bei sale atinge cel pu\xc8\x9bin 13.000 Kelvin. Viteza de rota\xc8\x9bie foarte mare a stelei (\xc3\xaen jur de 215 km/s la ecuator, fa\xc8\x9b\xc4\x83 de 4 a Soarelui \xc8\x99i 0,93 a P\xc4\x83m\xc3\xa2ntului), a condus la formarea unui disc de gaze pe orbit\xc4\x83 \xc3\xaen jurul astrului, prin ejec\xc8\x9bie de materie.'